אנשי ארגון שורת הדין העלו שני עמודים מלאים בחומרי הסתה - אחד נגד ישראלים ואחד נגד פלסטינים ● הם נדהמו לגלות באיזה מקרה הוסר העמוד ובאיזה הוא נשאר באוויר

פייסבוק (Facebook) מאפשרת הסתה כשמדובר בישראלים, אולם לא כשמדובר בפלסטינים – כך טוענים בארגון שורת הדין.

אנשי הארגון העלו שני עמודים פיקטיביים עם אותם תכנים, בהבדל אחד: בראשון פורסמה הסתה נגד יהודים, תחת הכותרת "לעצור את הישראלים", ובשני – נגד פלסטינים, תחת הכותרת "לעצור את הפלסטינים". בארגון מסרו כי דיווחו על העמודים להנהלת פייסבוק, וזו בחרה להסיר את העמוד נגד הפלסטינים ולהותיר את העמוד נגד הישראלים על כנו.

הרשת החברתית נימקה את ההחלטה להסיר את העמוד המסית נגד הפלסטינים בטענה שהוא מפר את הסטנדרטים הקהילתיים שלה, בעוד שבנוגע לעמוד נגד הישראלים טענה כי הוא לא מהווה הפרה.

העמודים הוקמו ב-28 בדצמבר ויום לאחר מכן פרסמו בהם אנשי שורת הדין חומרי הסתה זהים – בטקסט ובווידיאו. בעמוד נגד הישראלים הם כתבו כי "הציונים נוגסים בחלקי המדינה חלק אחר חלק והעולם שותק. נעצור אותם בכל דרך שנוכל", ובעמוד נגד הפלסטינים: "ישראל השלמה תחזור בקרוב לשליטת היהודים מידיו של האויב המוסלמי. נעצור אותם בכל דרך שנוכל".

בפוסט הבא בעמוד האנטי ישראלי נטען ש-"כיום יותר מתמיד, הצבא הציוני משתמש באלימות נגד ילדים פלסטינים. ילדים אלה ישחררו את פלסטין בדם ואש וישמידו את הפולשים הציוניים". בעמוד נגד הפלסטינים עלה פוסט דומה: "יותר ויותר חיילים בצבא הישראלי יודעים שקיים צורך להשמיד את האויב הערבי. אנחנו מוכנים למלחמה נגד האויב".

"מוות ליהודים" כן ו-"מוות לערבים" לא?

בפוסטים הבאים עלתה רמת ההסתה. בעמוד נגד הישראלים התפרסמה קריקטורה של קרוקודיל, שמדמה את ישראל למדינה אלימה, שבאה לבלוע את הר הבית, כשרק סכין פלסטינית הנעוצה בפיו של אותה חיה אימתנית עוצרת בעדה. מעל התמונה נכתב: "נקמה נגד האויב הציוני המאיים על הר הבית. מוות ליהודים"

מנגד, בעמוד האנטי פלסטיני הוצג צילומי תיעוד של אתרים רבים בהם רוססו כתובות גרפיטי מחתרתיות בסגנון תג מחיר, כמו "נקמה" ו-"נקמה בערבים". מעל התמונות נכתב: "נקמה נגד האויב הערבי. מוות לכל הערבים".

ב-30 בדצמבר העלו אנשי שורת הדין חומרי הסתה נוספים ודיווחו על שני העמודים, במקביל. בכל התלונות צוין כי פייסבוק מתבקשת להסיר את העמודים משום שהם פוגעניים ומלאי שנאה כלפי גזע או מוצא אתני.

התוצאות לא איחרו להגיע: עוד באותו היום, נמסר משורת הדין, סגרה פייסבוק את העמוד המסית נגד הפלסטינים. ברשת החברתית אף הודו למתלוננים עבור הדיווח. לעומת זאת, העמוד נגד הישראלים לא נסגר, בטענה שהוא לא מפר את חוקי פייסבוק. החומרים שפורסמו בשני העמודים היו, כאמור, דומים.

ניצנה דרשן לייטנר, יו"ר שורת הדין, אמרה כי "מדהים לגלות שאחרי רצח של קרוב ל-30 ישראלים מאז אוקטובר, במעשים המונעים מהסתה פרועה ברשתות החברתיות, פייסבוק ממשיכה להתעלם מההסתה לאלימות נגדם, בה בשעה שהיא מראה שהיא מסוגלת ויכולה להסיר הסתה כשהיא מחליטה לעשות כך. אנחנו דורשים שפייסבוק יתחילו למנוע את ההסתה הפלשתינית לטרור מעל דפיה, ייעזרו בטכנולוגיות המתקדמות שלהם לאתר ולהוריד קריאות לרצח ישראלים וינטרו תמונות וקטעי וידאו המעודדים מעשי טרור נגד יהודים. התחקיר שלנו מוכיח כי כשזה מגיע להסתה מול פלשתינאים, פייסבוק יודעת איך לעשות זאת".

ארגון שורת הדין הגיש בנובמבר תביעה נגד פייסבוק במטרה לקבל צו מניעה נגד הרשת החברתית "להסרת ההסתה לרצח ישראלים מעל דפיה". בארגון מוסרים כי הם הגישו את התביעה בשם 20 אלף ישראלים שנענו לקריאה שפרסמו אנשיו – בפייסבוק.

מהרשת החברתית נמסר כי "פייסבוק אינה מתירה דברי שנאה, לרבות דברים האמורים כלפי אנשים על בסיס הלאום שלהם. אנחנו בודקים את כל הדיווחים ומסירים תוכן שכזה. שני הדפים הוסרו כעת מפייסבוק".